ועדת העבודה, הרווחה והבריאות, כנסת 23, פרוטוקול מספר 61, 2020-09-07 11:40

חיים כץ: בוקר טוב.

חיים כץ: היום יום שני בשבוע, 7 בספטמבר 2020, י"ח באלול התש"ף.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא עיכוב בהחלטות ועדת הסל למעונות יום מפוקחים ומוכנות המעונות לפתיחת שנת הלימודים.

חיים כץ: המוכנות לפתיחת שנת הלימודים כבר הייתה, כי השנה כבר נפתחה, בתקווה שהיא לא תיסגר.

חיים כץ: הייתי רוצה לשמוע, מאחר ורובם בזום, לפתוח עם יושב-ראש איחוד מעונות ארצי – אמ"א, שלא מסונף לנעמ"ת או לכל יתר הארגונים, הוא כאילו פריפריאלי לצורך העניין.

חיים כץ: תעלה את בעיות הפריפריות ואחר כך נעלה את בעיות המרכז.

משה סויסה: ברשות היושב-ראש, שמי משה סויסה, יושב-ראש אמ"א – איחוד מעונות ארצי.

משה סויסה: תודה רבה לך על ההזדמנות הגדולה להשמיע את הקול של 700 מעונות יום ברחבי הארץ, שמאגדים בתוכם כ-40,000 ילדים ופעוטות, שנכנסו כפי שאמרת לשנת הלימודים.

משה סויסה: אנחנו רוצים שהם ימשיכו ללמוד במעונות יום בבטחה, מסודרים.

משה סויסה: בעצם הנושא שהתכנסנו לשמו הוא פתיחת סל התעריף.

משה סויסה: כפי שאתם יודעים, אנחנו עובדים במעונות יום מפוקחים על ידי האגף למעונות יום במשרד העבודה והרווחה, כאשר חלק ממרכיב הפיקוח הוא התעריף שאנחנו יכולים לגבות.

משה סויסה: לא כמו גנים פרטיים שיכולים לגבות 3,000 או 4,000 שקל, לנו יש תעריף מפוקח.

משה סויסה: התעריף הזה התעדכן לאחרונה בשנת 2012, כאשר יש בו היבט לכל שקל ושקל.

משה סויסה: כל רכיב שמרכיב מעונות יום, כמו הדרכה, כמו מחיר הגזר אפילו, כמו הוצאות שכר, נלקח בחשבון בתעריף.

משה סויסה: אבל שכחו- - -

חיים כץ: מה זה מחיר הגזר?

משה סויסה: מחיר הגזר והמלפפון והאוכל.

משה סויסה: אני מתכוון לומר שנכנסו בסל התעריף גם לרזולוציות הכי נמוכות.

משה סויסה: אבל משום מה את מחיר השכירות, שמדובר בעשרות אלפי שקלים – אני מחזיק וגם הבאתי לוועדה שהתכנסה לפני שנה וחצי חוות דעת של BDO, שמדובר בקרוב ל-250 שקל לילד לחודש.

משה סויסה: מדובר במעונות יום שמשלמים 30,000–40,000 שקל לשכירות אך הרכיב הנכבד הזה לא נלקח בחשבון בסל התעריף.

משה סויסה: אני לא יודע מי קבע את התעריף.

חיים כץ: כמה מעונות שלך פזורים בארץ?

משה סויסה: המעונות שלי הם חלק קטן מכל המעונות של אמ"א.

משה סויסה: אלה מעונות שהם לא של ויצ"ו, נעמ"ת והארגונים הגדולים.

חיים כץ: איפה הם פזורים בארץ?

משה סויסה: הם פזורים בפריפריה החברתית, במגזר החרדי, במגזר הערבי.

חיים כץ: שם השכרת מעון עולה 40,000 שקל?

משה סויסה: אני יכול להביא לך עכשיו דוגמאות למקומות - - -

חיים כץ: כאשר אתה בא לוועדה, יושב מולך אדם שאוהב לשחק במספרים.

חיים כץ: אם יש לך מעון אחד או שניים מתוך ה-700, או שבעה או 14 מעונות, שזה 2%, אז אל תגיד לי שאלה המחירים.

חיים כץ: אני לא רואה שכירות של מעון בג'סר א-זרקא ב-40,000 שקל.

משה סויסה: כבוד היושב-ראש, שאלת שאלה נכונה ואני שמח שאתה שואל אותה וגם אשמח להשיב לך.

חיים כץ: תשיב, אל תשמח.

משה סויסה: עכשיו אשיב לך.

משה סויסה: אשלח לך במייל את חוזה ההשכרה ואראה לך שיש לנו מקומות שבהם זה המחיר – אמנם בג'סר א-זרקא פחות אבל בעפולה, בירוחם, בנתניה.

משה סויסה: גודל המעון הוא על פי מה שמחייבים אותנו בפרוגרמה, 300 או 350 מטר.

חיים כץ: זה עולה 10 שקלים למטר?

משה סויסה: מקומות כאלה עולים 30,000 שקל, מעון של שלוש כיתות.

משה סויסה: מעון של ארבע כיתות מטפס ל-35,000–40,000 שקל.

חיים כץ: אבל בארבע כיתות כמה ילדים יש לך?

משה סויסה: 78 ילדים.

משה סויסה: זה מעון תקני של שלוש כיתות.

חיים כץ: זה 200 שקל, זה לא 250 שקל.

חיים כץ: תקשיב, תדבר איתי ושים את הכול.

חיים כץ: אם אתה רוצה לצאת טוב אז תן לי נתונים מדויקים.

חיים כץ: כשאתה אומר לי 250 שקל, ואני מחשב וזה לא עובד – זה מחשבון, ארבע פעולות חשבון.

משה סויסה: אתן לך נתונים מדויקים.

משה סויסה: מי שסיכם את הנתונים האלה הוא בפירמת רואי חשבון BDO.

משה סויסה: הם לקחו את המעון בעפולה ובג'סר א-זרקא אבל לקחו גם מעון בנתניה ובבני ברק ובירושלים ובגבעת זאב והגיעו לשקלול.

חיים כץ: מר סויסה, מה שאתה רוצה להגיד לי בעברית פשוטה, שלצערך מאחר ואין לכם מעונות בבעלותכם, לא מכניסים לתעריף את השכרת המעונות.

משה סויסה: מה שאנחנו דורשים, וקודם כול אני שמח שנתת כאן את ההזדמנות: התכנסה ועדת הסל בחודש ספטמבר 2018.

משה סויסה: מאז לא שמענו כלום.

משה סויסה: אנחנו לא יכולים לשרוד.

משה סויסה: תקופת הקורונה לא הביאה עלינו ברכה אלא הביאה עלינו ההיפך, כי אין לנו כסף.

משה סויסה: עם כל הפיצויים הנדיבים שקיבלנו ברגע שיצאנו להסגר אנחנו לא סגרנו את המעונות והלכנו הביתה, אנחנו משלמים שכירות בשביל להחזיק את המקום, שיהיה לנו חוסן בשביל הילדים האלה.

משה סויסה: כדי שנוכל למצוא צוות טוב ויציב אנחנו חייבים השתתפות בתשלומים האלה ואנחנו חייבים להיכנס לוועדת הסל.

חיים כץ: בוא תעצור ונחזור אליך אחר כך.

חיים כץ: בסדר?

חיים כץ: ננסה ללמוד את העניין.

חיים כץ: מאחר ואין פה יותר מדי חברי כנסת שזה מעניין אותם, פרט לחוה אתי עטיה שהגיעה וזה מעניין אותה, את האחרים זה לא מעניין כל כך אז יש לנו זמן ללמוד.

חיים כץ: נלמד את הקטע הזה.

חיים כץ: נשמע את אמיר מדינה.

חיים כץ: מה התפקיד שלך בכוח?

אמיר מדינה: אני מנהל אגף מעונות יום במשרד העבודה, הרווחה והשירותים החברתיים.

חיים כץ: אתה מנהל ראוי.

חיים כץ: תן לנו סקירה.

חיים כץ: שמעת את מר סויסה, יושב-ראש ארגון אמ"א.

חיים כץ: כמה מעונות בכלל יש בארץ?

אמיר מדינה: נכון להיום – אחרי איחוד וחלוקה מחדש שעשינו באגף, כי מסתבר שהרישומים במעונות יום היו לוקים בחסר, נגיד את זה בצורה עדינה, היינו נכנסים לישובים קטנים ומגלים שעל כל כיתה מישהו פתח סמל – יש כ-2,000 מעונות יום.

חיים כץ: הוא יושב על 700.

חיים כץ: אם אני מצרף את ה-700 ל-2,000, הוא יושב על 25% מכלל המעונות.

אמיר מדינה: נכון.

אמיר מדינה: 25% מכלל המעונות הם מעונות פרטיים.

חיים כץ: אז למה הוא בחוץ?

חיים כץ: הוא לא פרטי.

חיים כץ: הוא ארגון שלקח תחת כנפיו מעונות יום רבים.

אמיר מדינה: מעונות יום שהם לא תחת התאגידים הגדולים או הארגונים החברתיים הגדולים, מעונות יום שהם ארגונים פרטיים.

אמיר מדינה: מרבית מעונות היום – יש לנו סדר גודל של 450 ארגונים שמפעילים מעונות יום.

אמיר מדינה: הגדולים שמאוגדים - - -

חיים כץ: הוא גדול, הוא מאגד 700 מעונות, זה 20% או 25% מכלל המעונות.

אמיר מדינה: נכון.

אמיר מדינה: מרבית המעונות או מרבית הארגונים שמחזיקים בסמל של האגף הם דווקא המעונות הפרטיים, של מעון אחד או שניים או שלושה או ארבעה מעונות שמאוגדים בארגון מפעיל אחד.

חיים כץ: למה כשאתם קובעים את המחיר לתלמיד או לילד או לפעוט אתם לא מכניסים את מרכיב השכירות?

אמיר מדינה: אדוני היושב-ראש, זו שאלה שגם אני שואל.

חיים כץ: בתור מנהל את מי אתה שואל?

אמיר מדינה: הנושא הזה מונח לפתחה של ועדת המחירים שאמורה להתכנס, כפי שדיווח בצורה מפורטת יושב-ראש ארגון אמ"א.

אמיר מדינה: היא לא התכנסה בשנים האחרונות.

אמיר מדינה: אנחנו מבקשים מידי שנה לכנס את הוועדה.

חיים כץ: מה זה "בשנים האחרונות"?

אמיר מדינה: משנת 2012 לא התכנסה הוועדה.

אמיר מדינה: למעשה המחיר שיוצא החוצה להורים לא משקף את העלויות הריאליות של מעונות היום אלא רק מחיר ממודד.

חיים כץ: אני יכול לשאול אותך שאלה גסה?

חיים כץ: אתה יודע שאני מאוד מעריך אותך ומאוד מכבד את עבודתך.

חיים כץ: אני חושב שאתה טוב, ואם לא הייתי חושב שאתה טוב לא הייתי אומר לך את זה.

חיים כץ: למה לא אמרת לי את זה כאשר הייתי בתפקיד?

אמיר מדינה: אולי לא הדגשתי את זה ביתר שאת, אדוני השר.

חיים כץ: היית צריך להגיד לי: אדוני השר, וגם הרשיתי לך לקרוא לי חיים, אתה נכנסת ב-2015, אני התמניתי ב-2017.

חיים כץ: אני מבין שאנחנו עסוקים בבנייה, ובנינו הרבה ופיתחנו ועשינו והעלינו את חוק הפיקוח.

חיים כץ: יחד עם זה, ועדת הסל שקובעת את המחיר לא התכנסה מאז 2012.

חיים כץ: ולמה נציגי הארגונים לא אמרו את זה?

אמיר מדינה: אדוני השר, אתה צודק במאה אחוז.

אמיר מדינה: אני לוקח על עצמי את האחריות שלא הערתי על כך ברמה שלך ביתר שאת.

אמיר מדינה: אבל אני יכול להגיד לך שמידי מספר חודשים יש פנייה למשרד האוצר עם דרישה: תכנסו את הוועדה, תתקנו את התעריף.

חיים כץ: לא נעים לי להגיד לך, אני לא רואה הרבה שרים שמיישמים.

חיים כץ: אה, נו, טוב, בסדר.

אמיר מדינה: אני לוקח את האחריות.

אמיר מדינה: אני צריך להציף את זה ביתר שאת.

אמיר מדינה: אבל האמירה היא חד-משמעית: המחיר לא משקף את העלות הריאלית.

אמיר מדינה: זאת בדיוק הייתה גם התכלית של הוועדה.

אמיר מדינה: היה אז איום שביתה.

חיים כץ: אמיר, אתה כמנהל תגיד לי: מה לדעתך ועדת העבודה, הרווחה והבריאות צריכה לעשות על מנת שהוועדה תתכנס ויקבעו מחיר ריאלי?

חיים כץ: דרך אגב, עוד שאלה לפני שתגיד לי את זה: כמה מן המעונות, ויצ"ו, מיצו וכל השאר, מבני המעונות נמצאים בבעלותם?

אמיר מדינה: אין לי את הנתון המדויק, אני לא יודע בדיוק איזה מבנה שייך למי, לא נכנסנו לרזולוציה הזאת, מה מבנה בעלות ומה לא, אבל אני מניח שמהיקף הרעש שיצא עד היום, הוא הגיע בעיקר מארגונים קטנים ופרטיים, כך שאני מניח, זה נתון שאני יכול לבדוק ולחזור עם תשובה לוועדה בדיון הבא עם פרטים יותר מדויקים, אבל בגלל שהצעקה הספציפית בעניין שכירות הגיעה אך ורק מכמה ארגונים פרטיים אז אני נוטה להניח שמרבית המעונות, אם לא כל המעונות של הארגונים הגדולים הם בבעלותם.

אמיר מדינה: לשאלתך השנייה, מה צריך לעשות: צריך פשוט להחליט לכנס את הוועדה.

אמיר מדינה: אני מניח שנמצאים איתנו נציגים של משרד האוצר.

אמיר מדינה: הוועדה הזאת צריכה להתכנס ולקבל החלטה.

חיים כץ: אביעד שוורץ ממשרד האוצר, בוקר טוב.

חיים כץ: אנחנו נכנסים לעולם מעונות היום.

חיים כץ: בעברי הרחוק יצא לי להיות כארבע שנים וחצי שר העבודה והרווחה.

אביעד שוורץ: יצא לנו להיפגש שם.

חיים כץ: אני לא רואה אותך היטב ולא יכול לזהות.

חיים כץ: יכול להיות שיצא לנו להיפגש.

חיים כץ: בנינו המון מעונות ולא התייחסנו למעונות הפרטיים ולא התייחסנו לארגון אמ"א.

חיים כץ: התברר לי פה שארגון אמ"א מכסה – ועם המעונות הפרטיים כנראה הרבה יותר – מינימום 25% מכלל המעונות.

חיים כץ: בעלויות יש את שכר הדירה של המקום.

חיים כץ: אם הוועדה הייתה מתכנסת אחת לשנה אז היינו אומרים: מאה אחוז, היא התכנסה, לא תיקנה השנה אז תתקן בשנה הבאה.

חיים כץ: אבל כדרכנו בקודש במשרד האוצר אנחנו משתדלים לשחוק – פרט לשכר הח"כים שמתעדכן – את הכול.

חיים כץ: אנחנו שוחקים את הפנסיות ואת המחיר שאנחנו משלמים למעונות כי מ-2012 לא התכנסה ועדת הסל.

חיים כץ: מ-2012 חלפו שמונה שנים.

חיים כץ: האמן לי, בשמונה השנים האלה קרה משהו – קרה משהו עם מכשירי הסלולר, קרה משהו עם התחבורה הציבורית.

חיים כץ: אני פונה אליך כי אתה נמצא מולי.

חיים כץ: אני יודע שאתה לא הכתובת, או שתגיד לי שאתה כן הכתובת, אבל אני יודע שאתה לא הכתובת.

חיים כץ: מתי תתכנס ועדת הסל לדון במחיר שצריך לשלם למעונות פר ילד?

חיים כץ: אולי צריך להוריד את המחיר, אז נוריד את המחיר.

חיים כץ: מתי מתכנסים?

חיים כץ: מתי הולכים לדיון?

אביעד שוורץ: קודם כול, יש עדכון למחיר.

אביעד שוורץ: המחיר לא נשאר כפי שהיה ב-2012 כי הוא צמוד למדדים מסוימים.

חיים כץ: למה הוא צמוד?

אביעד שוורץ: רוב המחיר, כ-80% צמוד לגידול בשכר הממוצע.

אביעד שוורץ: אבל הגידול בתעריף בסופו של דבר הוא של יותר מ-2% בשנה, אם אני זוכר נכון את המספר.

חיים כץ: תחזור על המספרים.

אביעד שוורץ: פחות או יותר, אני מנסה עכשיו לבדוק תוך כדי הדיון את המספרים.

אביעד שוורץ: המחיר צמוד לשכר ב-80% ולכן המחיר המפוקח עולה בכל שנה בכ-2.5%, פחות או יותר, לא בדיוק.

אביעד שוורץ: גם השנה המחיר עלה ב-2% ומשהו.

חיים כץ: מה היה המחיר לילד בשנה שעברה?

אביעד שוורץ: המחיר לתינוק היה 2,600 שקל וקצת ועלה ל - - -

חיים כץ: כשאתה מדבר על 2,600 שקל וקצת, ואם זה עלה ב-2% זה עלה ב-50 שקל, אז אני לא יודע מה זה הקצת.

חיים כץ: 2,610 או 2,690 שקל?

חיים כץ: כשאתה מדבר איתי תבוא מוכן, תבוא עם המספרים כפי שהם.

חיים כץ: אתה לא מדבר על משהו אבסטרקטי.

חיים כץ: תגיד: המחיר סגור – 2,647, 2,689 שקל.

חיים כץ: תגיד כמה היה, כמה עלה, בכמה עלה השכר הריאלי, אל מה אתה מוצמד, ה-20% האחרים אל מה מוצמדים.

חיים כץ: תן לי תמונה מסודרת.

חיים כץ: נכון שאתה לא כאן אלא נמצא בזום.

אביעד שוורץ: ועדת סל המחירים עושה את העבודה הזאת ביחד עם משרד העבודה.

אביעד שוורץ: בכל מחיר מפוקח יש נציג של המשרד שאחראי.

חיים כץ: מי הוא הנציג?

אביעד שוורץ: משה רון שוקרון הוא המפקח על התקציבים בהקשר של מבנים.

חיים כץ: למה לא הזמנו את משה רון?

קריאה: הזמנו נציג של משרד העבודה.

חיים כץ: למה לא הזמנו את מי שנוגע לעניין?

חיים כץ: הוא נותן לי מחירים בערך, בערך ככה ובערך ככה.

חיים כץ: אני לא בבערך.

אביעד שוורץ: כבוד היושב-ראש, בדקתי עכשיו.

אביעד שוורץ: בשנה שעברה המחיר לתינוק במעון היה 2,629 שקל והוא עלה ל-2,695 שקל.

חיים כץ: הוא עלה ב-2.5%.

חיים כץ: ושנה לפני כן?

אביעד שוורץ: אני בודק.

חיים כץ: בדיון הבא שמזמינים אותך לוועדה הזאת תהיה מוכן.

אביעד שוורץ: בסדר גמור.

אביעד שוורץ: בתשע"ט המחיר היה 2,567 שקלים.

חיים כץ: כלומר שנה לפני כן הוא עלה ב-1%.

אביעד שוורץ: בין 2,567 ל-2,629, זה כמעט 2.5%, זה 2.24%.

חיים כץ: ארגון אמ"א, כמה עלו העלויות לילד בשנה על פי החישוב שלכם?

משה סויסה: בעצם העלייה שאביעד שוורץ מציג היא עלייה של המדד של כל המשק.

חיים כץ: לא, ממש לא.

חיים כץ: הוא לא מציג עלייה של המדד.

חיים כץ: המדד לא עלה.

משה סויסה: אני מתכוון שהעלו את המחיר במה שלא קשור לשכירות.

חיים כץ: תקשיב לי, אני רוצה לעזור לך אז תענה על מה שאני שואל אותך.

חיים כץ: זו תהיה הדרך הכי קלה, הכי נוחה, הכי טובה.

משה סויסה: מקובל.

חיים כץ: בכמה עלתה לדעתך עלות הטיפול בילד?

משה סויסה: מה שלא לקחו בחשבון זה השכירות.

משה סויסה: אני חושב שבין 100 ל-150 שקל לילד.

חיים כץ: התשובות שלך לא טובות לי.

משה סויסה: מה לעשות שמה שהכי כואב לי זה השכירות, אדוני היושב-ראש.

חיים כץ: הבנתי אותך.

חיים כץ: ננסה להעלות את ליאור גבאי.

חיים כץ: נציג משרד האוצר, עוד נחזור אליך.

חיים מנחם: אני חבר בהנהלת איגוד אמ"א.

חיים מנחם: לשאלת היושב-ראש למה לא עלה מ-2012 ועד היום הנושא של ועדת הסל, השכירות – כל הארגונים דורשים לפתוח את ועדת הסל כי הם רוצים להעלות את המחיר, אבל נושא השכירות לא עלה כי בעצם ויצ"ו, נעמ"ת, נאות מרגלית, אמונה, כל הארגונים הגדולים, רק הם היו בעצם לפני שהקמנו את האיגוד שלנו.

חיים מנחם: אנחנו מפעילים קטנים שהתאגדו כולם, כאשר כל הנכסים שהילדים נמצאים בהם הם נכסים שכורים.

חיים מנחם: בעצם אנחנו יזמי חינוך ורווחה שלוקחים מבנים, מסבים אותם ומפעילים בהם מעונות יום, בניגוד לשאר שמקבלים הקצאות מן הרשויות המקומיות ואין להם הוצאה של שכירות או מרכיב אחר על הנכסים האלה.

חיים מנחם: לכן זה לא עלה עד היום.

חיים כץ: בסדר גמור.

חיים כץ: מישהו מחברי הכנסת רוצה להגיד משהו לפני שאנחנו עוברים לבקש נתונים?

חיים כץ: בבקשה.

יצחק פינדרוס: הייתי בוועדה למען השבת ולכן אני לא יודע אם זה עלה קודם.

חיים כץ: התחלנו את הדיון, נתנו סקירה קצרה.

יצחק פינדרוס: עד לרגע זה הורים לא יודעים מה ההנחה המגיעה להם.

חיים כץ: זה לא הנושא.

חיים כץ: באו לדבר פה על קביעת מחיר לילד במעון, לא הנחה, עלות לילד לארגונים המפעילים, ומאחר והמחיר מפוקח כמה נוכל לגבות בגין ילד.

חיים כץ: מאחר והיית במקום חשוב אז אני נותן לך תקציר על מה שהיה פה.

חיים כץ: בא ארגון אמ"א, שלמעשה יזם את הישיבה הזאת.

חיים כץ: מפתיע אותי.

חיים כץ: לא בכדי אני אומר: ליאור גבאי.

חיים כץ: אני הייתי שם, הייתי בתור שר, ישבתי מול הארגון.

יצחק פינדרוס: גם אני הייתי בתור ראש רשות וסגן ראש רשות.

חיים כץ: אתה לא היית עד כדי כך.

חיים כץ: אני שלחתי אותם לשבות.

חיים כץ: הם עשו פוזות ותיקנו ובנינו.

חיים כץ: אני כשר אמרתי להם: יאללה, הנה 1, 2, 3, 4 ונביא תוצאה, והבאנו תוצאה.

חיים כץ: הם לא העלו בפניי את הקטע של ועדת הסל.

חיים כץ: בא ארגון אמ"א ואמר: אנחנו מאגדים היום 25% מכלל המעונות בארץ.

חיים כץ: את זה אני תרגמתי.

חיים כץ: הם היו 700, נציג משרד הרווחה אמר שיש 2,000 מעונות, יכול להיות שקצת יותר או קצת פחות.

עמית הלוי: רק אתקן אותך, כבוד היושב-ראש.

עמית הלוי: זה 25% מכלל המעונות אבל זה 40% מכלל הילדים מכיוון שלמעונות האחרים, הציבוריים נקרא להם לצורך העניין, יש יותר כיתות פר סמל מעון ולכן ברמת מעונות זה 25% אבל לארגון אמ"א יש 40% מכלל הילדים.

חיים כץ: כמה ילדים יש במעונות בארץ?

משה סויסה: 120,000 ילדים מפוקחים.

חיים כץ: והוא מדבר על 40,000 ילדים אצלו, אז הוא מהווה 33% מכלל הילדים בארץ.

משה סויסה: 46,000 ילדים.

חיים כץ: עמית הלוי, אבל זה לא הקטע.

חיים כץ: הקטע פה, יש שני דברים.

חיים כץ: דבר אחד, איך נקבע הסל ולמה זה 2.5%?

חיים כץ: 2.5% זה בערך זחילת שכר במשק.

חיים כץ: הוא אמר שהם יורדים לפרט של גזר עונתי, הם עושים ממוצע עלויות, גזר, מלפפונים ויתר ירקות ומזון.

חיים כץ: לכן שמענו פה את האחראי על מעונות היום, שהוא בחור – אני קיבלתי בגללו על הראש חבל על הזמן כי הבאתי אותו, ובגלל שהוא ראוי אמרתי שהוא יהיה המנהל.

חיים כץ: אמרו לי: אבל.

חיים כץ: אמרתי: לא אבל.

חיים כץ: הוא אדם ראוי.

חיים כץ: לא הכרתי אותו לפני.

חיים כץ: הוא איש שהביא תוצאות ועשה עבודה, סבלני, עונה נכון, בונה, יעיל, עובד.

חיים כץ: העלינו אותו פה בזום.

חיים כץ: שאלתי אותו: כאשר הייתי שר למה לא פניתם אליי?

חיים כץ: למה לא אמרתם לי שוועדת הסל לא מתכנסת?

חיים כץ: הוא אמר לי: וואלה, אתה צודק.

חיים כץ: אני לא יודע מה האחוז, אפשר לתרגם את זה בקלות.

חיים כץ: משה סויסה, אל תגיד מספרים כי נדמה לך שאתה בשכונה, אתה זורק סתם מספרים שלא מחזיקים מים, בארבע פעולות חשבון הם לא מחזיקים מים.

חיים כץ: אולי תעשה אינטגרלים ודיפרנציאלים אז זה יחזיק אבל בארבע פעולות חשבון זה לא מחזיק מים.

חיים כץ: כשאתה בא לכנסת ולכל מקום, אתן לך עצה: תגיד את מה שנכון בדיוק ותרד לרזולוציות, אתה תמיד תצא נשכר.

חיים כץ: אם תגיד שאתה חושב, וואלה, אלה הח"כים לא מבינים כלום, אנחנו נגיד להם, הם יבלעו את מה שאני אומר להם.

חיים כץ: אבל מה לעשות, יושבים פה אנשים אינטליגנטים שלא הגיע לכאן בכדי והם יודעים לעשות אחד ועוד אחד, יודעים.

חיים כץ: כשאתה רוצה – תגיד את המספרים כפי שהם.

חיים כץ: אם יש עוולות, צריך לתקן, ונעשה כמיטב יכולתנו לתקן.

חיים כץ: הוועדה צריכה להתכנס.

חיים כץ: צריך לעשות פנייה מסודרת לאוצר, לראות איך המבנה בנוי, מה ההשפעות של שליש מן הילדים במעונות המפוקחים, שליש מן הילדים שלא נמצאים בבנייני קבע ששייכים לארגונים.

חיים כץ: אני לא יודע כמה שייכים לוויצ"ו ונעמ"ת.

משה סויסה: כבוד היושב-ראש, כ-700 מעונות יום זה ויצ"ו ונעמ"ת והארגונים.

חיים כץ: כמה בניינים הם שלהם?

חיים מנחם: רוב הבניינים שבהם מחזיקים את הילדים הם מבנים בבעלות המדינה.

חיים מנחם: אין להם ולו מבנה אחד בשכירות.

חיים כץ: אתה מבין את השכונה?

חיים כץ: אין פה התפרצויות.

חיים כץ: פה אדם לא מדבר אם הוא לא מקבל רשות דיבור, בוועדה הזאת אין דבר כזה.

חיים כץ: כאשר אתה מתפרץ זה לא נרשם בפרוטוקול, זה כאילו דברים בטלים.

חיים כץ: אתה נותן פול גז בניוטרל.

חיים כץ: תקבל אישור, זה יירשם בפרוטוקול ויבוא לדיון.

חיים כץ: אתה רוצה להגיד עוד משהו או שאמרת את שלך?

יצחק פינדרוס: רציתי לומר שיש בעיה אמיתית כרגע במעונות יום.

יצחק פינדרוס: אני יכול לומר באופן קטגורי, אולי זה יישמע במסגרת הדיון הזה לא פופולרי, מעונות היום בירושלים, כולם היו רווחיים מאוד, כולל אלה שהיו בשכירות.

יצחק פינדרוס: אני אומר את זה מידיעה.

יצחק פינדרוס: ניהלתי את המערכת הזאת בירושלים, התעסקתי עם זה המון.

יצחק פינדרוס: הם היו רווחיים.

יצחק פינדרוס: לא הייתי משית על ההורים היום עוד תשלומים כי במציאות היום, אני מסכים שאלה שיש להם מבנים נמצאים היום במצב הרבה יותר טוב מאלה שאין להם מבנים.

יצחק פינדרוס: היו כמה שנים שלא בנו כמעט מבנים במדינת ישראל, כמעט עשור, עכשיו התחילו יותר, וזה יצר פער.

יצחק פינדרוס: אבל גם אלה שמשלמים שכירות מצליחים להתמודד עם מה שיש.

עמית הלוי: אני מנצל את שתי ההערות, גם שלך כבוד היושב-ראש וגם של חבר הכנסת פינדרוס, כדי שהוועדה באמת תדרוש את הנתונים המדויקים.

עמית הלוי: מתי ועדת הסל התכנסה לאחרונה?

חיים כץ: ב-2012.

עמית הלוי: מי מכנס אותה?

עמית הלוי: למה היא לא כונסה עד עכשיו?

עמית הלוי: אני רוצה לומר דווקא בגלל ההערה של חבר הכנסת פינדרוס, התביעה שעלתה כאן, בלי להיכנס לפרטי הנתונים, היא לדעתי תביעה מוצדקת שאנחנו חייבים לטפל בה.

עמית הלוי: אתה יכול לומר שמדינת ישראל מממנת את הסעיפים האלה והאלה.

עמית הלוי: לאחר שאמרת את זה, זה לא רק לג'ינג'ים ולא לאנשים אחרים.

עמית הלוי: כלומר אם מדינת ישראל נותנת תמיכה למעונות מפוקחים בדמות של מבנה חינמי - - -

חיים כץ: זה לא מבנה חינמי.

חיים כץ: אנשים קנו את המבנה.

עמית הלוי: הרי הדיון הזה כבר היה בוועדת הכספים לפני כמה חודשים והגענו למנכ"ל משרד ראש הממשלה.

חיים כץ: למה הוא הגיע לוועדת הכספים?

חיים כץ: כי הכנסת לא עובדת, כי זה שכונה, כי כל אחד לוקח מה שהוא רוצה.

חיים כץ: כשזה בא לוועדת הכספים גפני היה צריך להגיד: זה לא פה, זה צריך ללכת לוועדת העבודה והרווחה.

עמית הלוי: עכשיו אנחנו בידיים שלך ואנחנו שמחים שאנחנו בידיים שלך.

חוה אתי עטייה: כיום זה: מה ששייך לך עובר לוועדות אחרות.

עמית הלוי: אז נחשפתי, ואולי הדברים השתנו או משתנים, לכך שיש קו ברור מאוד שעובר בין עמותות מסוימות שאינן משלמות שכירות על המבנים לבין כאלה שמשלמות.

עמית הלוי: יכולה המדינה לומר: אני נותנת תקציב, כל עוד אני מממנת אני מצפה לחוגי העשרה לתינוקות, אלף ואחד דברים נעשה עם הכסף.

עמית הלוי: בסדר, נדבר על הסל.

עמית הלוי: אפשר גם לומר שאנחנו לא נותנים לאף אחד שכירות.

עמית הלוי: אי אפשר לומר שאנחנו נותנים מכספי המדינה והעיריות וכולי, מבחינת התקנון שאתה אמון עליו, לחלק כן ולחלק לא.

עמית הלוי: לכן אני מבקש בהמשך למה שאתה אמרת – אגב, אם זה רווחי מאוד, גם לאלה ששוכרים, זה אומר שזה רווחי מאוד מאוד מאוד לאלה שמקבלים את המבנה בחינם.

חיים כץ: אני לא מקבל את מה שפינדרוס אמר, ואגיד לך למה.

חיים כץ: הייתי שר הרווחה וכינסנו את כל המעונות ומשרד האוצר ודיברנו על העלויות והתשלומים והמחיר לסייעות.

חיים כץ: אני הייתי מי שהקפיץ את המחיר לסייעת הרבה לפני שהעלו את שכר המינימום.

חיים כץ: האוצר לא דיבר שם על רווחיות.

חיים כץ: אם לאוצר היה נדמה שהם מרוויחים הרבה מאוד הטיעון הזה היה עולה.

חיים כץ: האוצר, שאני לא חושד בו שהוא לארג' בחלוקת כסף, לפחות אלה שהיו שם, והיו שם אנשים לא קלים, האמן לי, אנשים לא קלים, ומרוב שהם היו לא קלים את חלקם שלחתי שלא יבואו יותר אף פעם לשם, אבל הם לא דיברו על רווחיות גדולה.

חיים כץ: מה זה רווחיות גדולה פר ילד?

יצחק פינדרוס: אני רוצה לומר לך משפט אחד, אדוני היושב-ראש.

יצחק פינדרוס: הייתי ראש עיריית ביתר עילית במשך שש שנים והייתי במשך עשר שנים ממלא מקום ראש עיריית ירושלים.

יצחק פינדרוס: כמות הלחצים שהיו עליי כממלא מקום ראש עיריית ירושלים לקבל מעון יום בשכירות, לא לקבל מעון יום בנוי, עזוב את הבנוי, הייתה בלתי נתפסת.

יצחק פינדרוס: המחירים שהיו מוכנים לשלם על שכירות בשביל לקבל מעון יום בירושלים, אנשים פרטיים, כולל בשבועיים האחרונים.

חיים כץ: המחירים לא מפוקחים שם.

יצחק פינדרוס: לא, מעונות יום מפוקחים.

יצחק פינדרוס: לכן אני אומר את מה שאני אומר.

יצחק פינדרוס: אין עיני צרה, אני לא מנסה לריב פה.

יצחק פינדרוס: אני אומר משהו אחר: כשאתה בא עכשיו להשית עוד עלויות על הורים אתה צריך לקחת את זה בחשבון.

יצחק פינדרוס: מה המשמעות אם ועדת הסל תתכנס ותעלה את המחיר בעוד 5%?

יצחק פינדרוס: זה אומר שאימא שיוצאת לעבודה תצטרך לשלם עוד 5%.

יצחק פינדרוס: הרי בסוף איך שלא תגלגל את זה, גם אם יש הנחה זה עוד 5%, גם אם אין הנחה זה עוד 5%.

יצחק פינדרוס: לכן הייתי יותר זהיר בעניין הזה.

יצחק פינדרוס: אני מוכן לקבל משהו אחר, ואת זה אמר חבר הכנסת עמית הלוי: יש הבדל בין מי שיושב במבנה ממשלתי למי שלא יושב במבנה ממשלתי, צריך להתייחס אליו, אבל לשניהם להעלות את המחיר להורים – לא הייתי עושה את זה.

חיים כץ: אף אחד לא יושב במבנה ממשלתי.

יצחק פינדרוס: יושב.

יצחק פינדרוס: 80% מן הרשתות יושבות במבנים ממשלתיים.

חיים כץ: לא של העירייה?

יצחק פינדרוס: העירייה בונה את זה עבור הממשלה.

יצחק פינדרוס: תאמין לי, אני יודע, הייתי ראש עיר.

יצחק פינדרוס: יש משכון בלתי חוזר לממשלה.

יצחק פינדרוס: זה בדיוק כמו מבני חינוך, באותה מידה.

יצחק פינדרוס: במשך עשור המדינה עצרה – ולכן אולי אתה לא מודע לזה, בצדק, כי כך היה בתקופה שלך כשר – מהקיצוצים ב-2003 ועד 2013 המדינה עצרה את בניית מעונות היום.

יצחק פינדרוס: ב-2013, 2014, 2015 התחילה בנייה טיפין טיפין, לתת 1.7 מיליון שקל, אם אתה זוכר, זה היה בתקופה שלך דווקא.

חיים כץ: כשאני נכנסתי עם בנט גאון הדור היה לנו 1.2 מיליארד והוא בנה 23 מעונות.

חיים כץ: כשאני נכנסתי בנו 360 מעונות לשנה: טק, טק, טק.

חיים כץ: הייתה מלחמה, היה ביצוע מטורף.

יצחק פינדרוס: אני מכיר את זה מתקופתך כשר.

יצחק פינדרוס: בירושלים קיבלתי ממך ארבעה מעונות.

טלי פלוסקוב: גם אני בערד קיבלתי שישה מעונות.

עמית הלוי: אני מתנצל, אני חייב לצאת.

עמית הלוי: אני רוצה רק להשלים את דבריי.

עמית הלוי: דווקא מה שאומר פה חבר הכנסת פינדרוס מחדד את זה.

חיים כץ: קודם כול אנחנו צריכים לדעת.

חיים כץ: אנחנו לא בנות יענה.

חיים כץ: אם יהיו לנו הנתונים – מר פינדרוס, חוסר אינפורמציה, כתוב בתורה, הוא אחד המובילים לטרגדיה.

חיים כץ: זה כתוב, זה הבסיס של התורה.

חיים כץ: אם אנחנו נדע אז נוכל לחשב את דרכינו.

עמית הלוי: אני רוצה לסיים את דבריי כי אני חייב לצאת.

עמית הלוי: השר לשעבר חיים כץ, אנחנו מבקשים ממך להשלים את המהלך שעשית.

עמית הלוי: מכיוון שאתה בנית ויש לך זכויות גדולות בהרבה מאוד דברים.

עמית הלוי: היו לך הרבה מאוד זכויות, ותיארת כאן רק את חלקן, בבניית מאות מעונות חדשים.

עמית הלוי: למי הלכו המעונות החדשים האלה?

חיים כץ: לכל מי שביקש.

עמית הלוי: לא.

עמית הלוי: אגיד לך אל מי הם הלכו: רובם ככולם לא הלכו למעונות ששוכרים.

עמית הלוי: אני יכול לתת לך את הרשימה כי זה בדיוק עלה בדיון ההוא.

עמית הלוי: בדיון ההוא גילינו שכל בתי המעונות, או נאמר:

עמית הלוי: 99% מן המעונות, כדי להיות מדויק, מגיעים לקבוצה מסוימת של מפעילי מעונות, מה שנקרא המפעילים הציבוריים, בתוך כל המפוקחים.

עמית הלוי: לכן אנחנו מבקשים ממך עכשיו מהלך משלים.

חיים כץ: אני לא מקבל את מה שאתה אומר.

יצחק פינדרוס: זה עבר בוועדת הקצאות בעיריות.

חיים כץ: יצחק גולדקנופ מירושלים קיבל את כל נתיבות.

חיים כץ: בנתיבות יחיאל זוהר בכה וקיבל מעונות כפי שהוא לא קיבל בחיים, כולם הלכו למפעיל הזה.

קריאה: למעונות בית יעקב.

קריאה: זה ארגון גדול.

עמית הלוי: יש לי את הרשימה.

עמית הלוי: אנחנו מדברים על כך שאתה משית מערכת של פיקוח על יזם פרטי, מצד אחד, אתה מחייב אותו למחירים, אתה מחייב אותו לסטנדרטים.

עמית הלוי: אין בעיה, להיפך, חבר הכנסת פינדרוס חידש פה.

עמית הלוי: יש פה בלון גדול מלא כסף שהמדינה נותנת בזה שהיא נותנת לאנשים את ההקצאה בחינם, לא בשכירות, בחינם.

עמית הלוי: אני לא יודע עכשיו להגיד לך בעל פה ספציפית, אבל אני בטוח שחלק מזה הם גם המעונות שאתה בנית ויש לך זכות גדולה בעניין הזה.

עמית הלוי: היא פשוט מחלקת את הטובין האלה רק לקבוצה אחת של מעונות מפוקחים.

עמית הלוי: אנחנו מבקשים לקבל את הנתונים האלה.

עמית הלוי: אשמח שהוועדה תבקש ממשרד העבודה לקבל את רשימת המעונות המוקצים היום בארץ, רשימת הטובין ורשימת המוטבים, ואנחנו נעשה את החשבון ונשאל את השאלה.

עמית הלוי: יכול להיות שנחייב אותם בשכירות, איקס כסף.

עמית הלוי: לא ניקח מהם עכשיו, הם כבר עובדים שנים.

עמית הלוי: ניקח את כסף השכירות הזה, נחלק אותו לכל ילדי המעונות, נקל על ההורים.

עמית הלוי: להיפך, לא נשית על ההורים.

עמית הלוי: אנחנו רוצים דיון בוועדת הסל כדי לראות את הכסף הזה, שהיום פשוט ניתן לחלק מסוים מן המעונות המפוקחים.

עמית הלוי: כמה יש שם?

עמית הלוי: 200 מיליון, 300 מיליון שקל?

עמית הלוי: אנחנו לוקחים את זה עכשיו ומחלקים לכל 100,000 ילדי ישראל המפוקחים, או שתעשה עם זה דברים אחרים, אתה עשית הרבה דברים טובים, הרבה מצוות, כפי שאתה אומר.

עמית הלוי: זה הנושא וזה מבחינתי הדיון, ואם יהיו לנו הנתונים נוכל להתקדם.

חיים כץ: איך הייתה החלוקה?

עמית הלוי: אז כשהיה דיון מנכ"ל משרד ראש הממשלה אמר - - -

חיים כץ: הוא יודע איך הייתה החלוקה?

עמית הלוי: לא.

חיים כץ: הוא לא יודע.

חיים כץ: הוא אמר.

חיים כץ: אז הוא אמר.

עמית הלוי: הייתה לנו רשימה כמה ארגונים - - -

חיים כץ: עמית, אתה צריך להפריד בין שני דברים.

חיים כץ: אתה צריך להפריד בין מי שמפעיל את המעון, זה מכרזים של העיריות, ובין מי שקיבל את המעונות, איך קיבלו את המעונות.

חיים כץ: כשאני הוצאתי קול קורא הכי הרבה מעונות קיבל יוסי דגן.

חיים כץ: למה הוא קיבל הכי הרבה?

חיים כץ: כי הוא היה הולך לעבודה.

חיים כץ: המעונות מחולקים - - -

עמית הלוי: אתה נותן אותם לעיריות?

חיים כץ: כן.

חיים כץ: אגיד לך כדי שתבין מה קורה.

חיים כץ: כשאני הוצאתי קול קורא, בגלל שיוסי דגן קיבל את הכול ועתרו לבג"ץ, אמרו: יש cup, אתה לא יכול לקבל בשנה אחת יותר מחמישה מעונות.

חיים כץ: חמישה מעונות זה 15 כיתות, המעון מוגדר כשלוש כיתות.

חיים כץ: אם קיבלת ארבע אז יורד לך.

חיים כץ: אתה יכול לקבל 15 כיתות מקסימום.

חיים כץ: מכיוון שיוסי דגן הוא גם חרוץ וגם עובד הוא גם קיבל את כל הבונוסים על בנייה ועמידה בלוחות זמנים.

עמית הלוי: גם דמוגרפית המצב שם בסדר.

חיים כץ: הוא בנה.

חיים כץ: אחרים קיבלו והתעכבו שנים, והאוצר רצה את הכסף בחזרה ולא לתת.

חיים כץ: יוסי דגן בנה.

עמית הלוי: אחרי שהוא מקבל, למי הוא מקצה מבחינתך?

עמית הלוי: אתה מעורב בתהליך ההקצאה?

חיים כץ: לא.

עמית הלוי: העירייה יכולה להקצות למי שהיא רוצה.

חיים כץ: נכון.

חיים כץ: היא יוצאת למכרז.

חיים כץ: אני לא במשחק.

חיים כץ: אני מקבל כסף לבניית מעונות, לתת מקומות.

חיים כץ: אני יוצא לקול קורא.

עמית הלוי: הבנתי, מי שמוכן, מי שעומד בתנאים מצליח לקחת.

חיים כץ: אין השתתפות עצמית, אפס.

חיים כץ: אם הוא עומד ביעדים – אפס.

עמית הלוי: אם אתה תגלה שאתה נותן את הבניינים האלה, מתוך 255 רשויות, באופן מופתי נותנים את כל מאות הבניינים, ומדובר פה כבר על אלפי בניינים במהלך השנים, רק לסוג מסוים של מעונות ופוגעים - - -

חיים כץ: למה אתה לא צודק?

חיים כץ: כי החלוקה היא כזאת: ערבים – 25%.

עמית הלוי: בתוך הרשויות.

עמית הלוי: כולם קיבלו לפי חלוקה מסוימת.

חיים כץ: ערבים – 25%, חרדים – 15%, פריפריה – 15%.

עמית הלוי: צריך לקרוא לך השר כץ בדיון הזה.

עמית הלוי: השר כץ, אנחנו חותמים על הכול.

עמית הלוי: אני שואל אותך: המגזר הערבי, עיריית אום אל-פחם קיבלה.

עמית הלוי: למי היא נותנת?

עמית הלוי: למי היא מקצה?

חיים כץ: אני לא יודע.

חיים כץ: לבית יעקב.

עמית הלוי: אני מגלה לך שאם הממשלה ביד אחת נותנת כסף דרך הבניינים, בסדר גמור, לפי רשויות, לפי סטנדרטים, וביד שנייה מגלה שהם משפים - - -

חיים כץ: אני לא יודע כמה הם משלמים לעירייה.

עמית הלוי: את הנתונים הללו אני מבקש.

עמית הלוי: אנחנו גם לא יודעים.

עמית הלוי: אנחנו מבקשים את הנתונים הללו, לדעת על כל מאות הבתים שהממשלה בונה דרך העיריות, למי יוצא שהעיריות האלה מקצות.

עמית הלוי: אולי אנחנו ככנסת, דווקא לא כממשלה, צריכים להתערב בזה.

עמית הלוי: אם נגלה שזה כך, בזה נתערב.

חיים כץ: חיים מנחם, תגיד את כל מה שיש על ליבך כי אתה מסיים את הישיבה.

חיים מנחם: אני רוצה פה להבהיר כמה דברים.

חיים מנחם: אפשר להגיד כבוד השר?

חיים כץ: אני כבר מזמן לא שר.

חיים מנחם: אתה בנית את המעונות בתקופה שלך כשר.

חיים כץ: זה נכון.

חיים מנחם: מעונות היום מגיעים לרשויות המקומיות על פי אחוזים, כפי שאמרת: ערבים כך וכך, חרדים, פריפריה וכולי.

חיים מנחם: הרשות המקומית מוציאה קול קורא להקצאת מעון יום ללא תמורה על פי נוהל של משרד הפנים ומפעילים מגישים בקשות.

חיים כץ: מה זה "על פי נוהל של משרד הפנים"?

חיים כץ: זה משרד העבודה.

חיים מנחם: ההפעלה היא על פי משרד העבודה והרווחה.

חיים כץ: הבנייה, ההקצאה היא למשרד העבודה.

חיים מנחם: ההקצאה היא על פי נוהל משרד הפנים.

חיים כץ: הקצאה של מה?

חיים מנחם: הקצאה של מעון יום.

חיים מנחם: בא בעלים, מפעיל שרוצה להפעיל את המקום.

חיים מנחם: את הנכס ללא תמורה הוא מקבל על פי נוהל הקצאות של משרד הפנים.

חיים מנחם: הרשות המקומית, על ידי הלשכה המשפטית, מוציאה קול קורא.

חיים מנחם: אין ארגון בארץ, למעט שישה–שבעה ארגונים גדולים שיכולים לעבור את תנאי הסף.

חיים מנחם: תנאי הסף הראשון שהם קובעים לעצמם – תגיד לי שהם עושים קרטל על הנושא הזה – הרשות המקומית מוציאה קול קורא שבו מופיע: בעלי סמל שיש להם למעלה מ-20 מעונות יום, או 30 סמלים, כל רשות והקביעה שלה.

חיים מנחם: נתקלתי בקול קורא שנדרשו בו 50 סמלים.

חיים מנחם: זה מקטלג שבעצם רק שניים או שלושה או ארבעה ארגונים יכולים לגשת.

חיים מנחם: כל ההקצאות האלה, מראש אנחנו יודעים שאנחנו לא יכולים לגשת כי מקבלים אותן הארגונים הגדולים.

חיים כץ: אתם ארגון גדול, אתם 25% מכלל הארגונים.

חיים מנחם: כן, אבל אנחנו תחת ארגונים קטנים.

חיים מנחם: אנחנו איגוד גג שמאגד את חיים מנחם שמפעיל ארבעה מעונות, את סויסה שמפעיל שלושה מעונות, את משה כהן שמפעיל שני מעונות.

חיים מנחם: אנחנו כארגון גג שווים כ-40%.

חיים מנחם: לא 25% אלא 40%.

חיים כץ: מה אתה רוצה להגיד לסיום?

חיים מנחם: אני רוצה להגיד לסיום שהתכנסנו כאן כדי שוועדת הסל תתכנס במהרה וכדי שיכניסו שם את מרכיב עלות מבנה, שכירות, איך שיקראו לזה.

חיים מנחם: בעצם יש אפליה בין ילד שנמצא בנכס שיש עליו בעלות של המדינה.

חיים כץ: אין אפליה בין ילדים, יש אפליה בין הגופים המפעילים.

חיים מנחם: בהוצאות עבור הילד.

חיים מנחם: המחיר הוא אותו מחיר.

חיים מנחם: אני לא יכול לגבות מחיר גבוה יותר.

חיים כץ: מאה אחוז, אבל לא אפליה בין ילדים.

חיים כץ: אין אפליה בין ילדים.

חיים כץ: לסיכום, ועדת העבודה, הרווחה והבריאות התכנסה לדון היום בהגדרה של החלטות ועדת הסל למעונות מפוקחים.

חיים כץ: לצערנו התברר לנו שוועדת הסל לא התכנסה מאז שנת 2012.

חיים כץ: כמו כן, חלק גדול מן הארגונים במדינת ישראל שוכרים את מבני המעונות.

חיים כץ: היינו מבקשים לדעת מדוע גורם השכירות אינו נכלל בקביעת המחיר.

חיים כץ: כמו כן היינו מבקשים לדעת את כל הנתונים, כיצד נקבע המחיר.

חיים כץ: תודה רבה.

חיים כץ: הישיבה נעולה.